Diari Oficial de la Generalitat Valenciana


Sumari del DOGV 7474, del 26-02-2015 (2015/1590)

RESOLUCIÓ de 6 de febrer de 2015, del conseller d'Economia, Indústria, Turisme i Ocupació i president de l'Agència Valenciana del Turisme, per la qual es deleguen atribucions en determinats òrgans i unitats administratives de l'Agència Valenciana del Turisme.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7474

Data del DOGV
:   26-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1590


Data del document
:   06-02-2015

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Economia, Indústria, Turisme i Ocupació

RESOLUCIÓ de 6 de febrer de 2015, del conseller d'Economia, Indústria, Turisme i Ocupació i president de l'Agència Valenciana del Turisme, per la qual es deleguen atribucions en determinats òrgans i unitats administratives de l'Agència Valenciana del Turisme. [2015/1590]  
L'Agència Valenciana del Turisme, amb els seus diferents servicis i delegacions, conforma l'ens públic de la Generalitat a qui correspon el foment i ordenació de l'activitat turística, i en general l'execució de la política turística de la Generalitat d'acord amb les directrius establides per la Secretaria Autonòmica de Turisme i Comerç i sota la directa i superior autoritat del conseller d'Economia, Indústria, Turisme i Ocupació.  
El Reglament de l'Agència Valenciana del Turisme, aprovat pel Decret 209/2004, de 8 d'octubre, del Consell de la Generalitat, i modificat pel Decret 101/2011, de 26 d'agost, i Decret 131/2014, d'1 d'agost, del Consell, establix en l'article 5, apartat dos, les funcions atribuïdes al president de l'Agència Valenciana del Turisme, i en el seu apartat quatre s'establix la possibilitat de delegar, amb caràcter permanent o temporal, alguna de les funcions assignades a este.  
  
Així mateix, l'article 11 del Decret 209/2004 establix que, en l'àmbit territorial, l'Agència Valenciana del Turisme exercirà les seues competències a través dels servicis territorials de la conselleria amb competències en matèria de turisme, en funció del volum d'activitats a desenrotllar i d'acord amb les dependències orgàniques i funcionals que a este efecte siguen establides per la persona titular de la conselleria amb competències en matèria de turisme i de la presidència de l'Agència Valenciana del Turisme. La disposició addicional tercera del Decret 209/2004 disposa que la persona titular de la conselleria amb competències en matèria de turisme i president o presidenta de l'Agència Valenciana del Turisme està facultada per a dictar les disposicions referides a l'aplicació d'este i per a establir les relacions funcionals i orgàniques amb l'objecte de coordinar el personal i unitats administratives de la conselleria amb competències en matèria de turisme i l'Agència Valenciana del Turisme.  
Raons organitzatives i d'oportunitat aconsellen realitzar determinades delegacions de les competències atribuïdes al president de l'Agència Valenciana del Turisme, amb vista a aconseguir la màxima eficàcia i agilitat administratives.  
En virtut de tot això i de conformitat amb el que disposen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:  
  
Primer. Gestió de personal  
Delegar en el/la director/a de l'Agència Valenciana del Turisme l'exercici de les facultats relatives a la gestió de personal en l'àmbit de l'Agència Valenciana del Turisme, excepte les relatives a la formalització de contractes laborals.  
La delegació comprén la firma de tots els documents administratius i de gestió comptable que siguen necessaris per a la preparació i execució dels gastos de la gestió de personal, excepte el pagament dels interessos de demora que puguen produir-se.  
  
Segon. Contractació  
Delegar les facultats ordinàries de contractació administrativa i de dret privat en l'àmbit de l'Agència Valenciana del Turisme, incloent-hi la firma de qualssevol contractes en els òrgans i de la manera que s'indica a continuació:  
1. En el/la director/a de l'Agència Valenciana del Turisme per a aquells contractes d'obres l'import dels quals siga inferior a 50.000 euros, IVA exclòs, i inferior a 18.000 euros, IVA exclòs, quan es tracte d'altres contractes.  
2.. En el/la vicepresident/a de l'Agència Valenciana del Turisme per a aquells contractes el valor estimat dels quals (valor calculat segons el que preveu l'article 88 del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic) siga inferior a 207.000 euros, IVA exclòs.  
La delegació comprén la firma de tots els documents administratius i de gestió comptable que siguen necessaris, dins del seu àmbit competencial, incloent-hi l'aprovació del gasto.  
Delegar en el/la director/a de l'Agència Valenciana del Turisme la firma d'anuncis per a donar publicitat al procediment d'adjudicació en diaris o butlletins oficials.  
Delegar en el/la vicepresident/a de l'Agència Valenciana del Turisme la classificació de les proposicions presentades i el requeriment al licitador que haja presentat l'oferta econòmicament més avantatjosa.  
  
  
Tercer. Subvencions  
Delegar en el/la director/a de l'Agència Valenciana del Turisme, en els/les caps d'àrea de l'Agència Valenciana del Turisme en els seus respectius àmbits competencials, i en els/les caps dels servicis territorials de Turisme de cada direcció territorial de la conselleria amb competències en matèria de turisme la resolució de les incidències que es produïsquen amb anterioritat o posterioritat a la concessió de subvencions i en especial:  
- Desistiment de l'interessat  
- Canvis de titularitat  
- Canvis d'ubicació  
- Pròrrogues per a l'execució del projecte i per al compliment de les condicions particulars de la concessió amb caràcter excepcional  
- Modificacions justificades del projecte inicial  
- Pròrrogues del termini per a l'aportació de documents acreditatius de l'execució del projecte als efectes de liquidació de la subvenció  
  
- Revocació de la subvenció concedida per renúncia del beneficiari  
  
Delegar en el/la director/a de l'Agència Valenciana del Turisme la incoació i resolució dels expedients de pèrdua de dret al cobrament i reintegrament de subvencions, quan siga procedent en els supòsits previstos en la normativa vigent, sense perjuí del que s'ha establit anteriorment en els casos de renúncia del beneficiari.  
  
Quart. Gestió pressupostària  
Podran procedir a la firma de propostes de gastos fins a un límit màxim de 90.000 euros, IVA exclòs, els següents òrgans i unitats administratives, de la manera que a continuació s'establix:  
1. El/l'adjunt/a al director/a en matèria de la seua competència.  
2. Els/les caps d'àrea en matèria de la seua competència.  
Es delega en el/la director/a de l'Agència Valenciana del Turisme l'autorització de tots els gastos fins a un límit màxim de 90.000 euros, IVA exclòs.  
Les propostes de gastos superiors als 90.000 euros, IVA exclòs, correspondran al director/a de l'Agència Valenciana del Turisme, i la seua autorització al vicepresident/a de l'Agència Valenciana del Turisme.  
  
La delegació comprén la firma de tots els documents administratius i de gestió pressupostària i comptable que siguen necessaris per a la preparació, execució i disposició dels gastos derivats de l'execució del pressupost, així com totes les transferències aprovades amb destinació a l'Agència Valenciana del Turisme, per la corresponent llei de pressupostos i pel Consell.  
Es delega en el/la director/a de l'Agència Valenciana del Turisme la devolució d'avals, fiances i la resta de garanties.  
  
Quint. Gestió de pagaments  
Autoritzats els gastos i després de la corresponent tramitació administrativa, es faculta el director/a de l'Agència Valenciana del Turisme, l'adjunt/a al director/a i el cap del Servici de Programació i Gestió Econòmica per a la firma indistinta i mancomunada de qualssevol d'estos (dos firmants) de qualsevol document d'execució material de pagament, a excepció del pagament d'interessos de demora. I per tant, a la firma de talons bancaris, ordes de transferències, ordes via Internet i càrrecs en comptes corrents, d'estalvi o de crèdit, així com domiciliacions bancàries. Els pagaments que superen els 90.000 euros correspondran exclusivament a la persona titular de la presidència de l'Agència, i en este cas haurà de firmar mancomunadament, o bé amb el/la vicepresident/a de l'Agència Valenciana del Turisme, o bé amb el/la director/a de l'Agència.  
  
Sext. Declaracions i liquidacions tributàries i de la Seguretat Social  
  
Es delega en el/la director/a de l'Agència Valenciana del Turisme la firma de declaracions, liquidacions i recursos de tota índole, així com l'autorització del seu pagament, ja es tracte de liquidacions mensuals, trimestrals o anuals; pagaments a compte o fraccionats i cotitzacions a la seguretat social; els seus recàrrecs i sancions, i que en virtut de la legislació aplicable li corresponga efectuar a l'Agència Valenciana del Turisme com a entitat de dret públic.  
  
Sèptim. Baixes d'immobilitzat  
Es delega en el/la directora/a de l'Agència Valenciana del Turisme la firma de les baixes d'immobilitzat en l'inventari de l'Agència Valenciana del Turisme, a excepció dels béns de caràcter immoble, que correspondran al president/a de l'Agència, una vegada complits els tràmits previstos en la Llei 14/2003, de 10 d'abril, de Patrimoni de la Generalitat Valenciana.  
  
Octau  
La present delegació d'atribucions podrà ser revocada en qualsevol moment per l'òrgan delegatori, de conformitat amb el que establix l'article 13.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Les atribucions delegades en la present resolució podran ser avocades en els termes i amb els requisits que establix l'article 14 de la norma esmentada.  
  
Nové  
En tots aquells supòsits en què es faça ús de la present delegació, s'haurà de fer constar expressament en la resolució o acte que s'adopte, considerant-se dictades per l'òrgan delegatori.  
Les atribucions exercides per delegació no podran ser objecte de delegació en un altre òrgan.  
  
Deu  
Queden revocades totes les delegacions que s'oposen al que establix la present resolució i, en especial, la Resolució de 28 de març de 2006, de la consellera de Turisme i presidenta de l'Agència Valenciana del Turisme, sobre delegació d'atribucions en matèria d'ajudes (DOCV 5254, 09.05.2006), i la Resolució de 20 de desembre de 2012, del president de l'Agència Valenciana del Turisme, sobre delegació d'atribucions en l'àmbit de l'Agència Valenciana del Turisme. (DOCV 6932, 28.12.2012).  
  
Onze  
La present resolució tindrà efectes des del dia que es publique en el Diari Oficial de la Comunitat Valenciana.  
  
València, 6 de febrer de 2015.- El conseller d'Economia, Indústria, Turisme i Ocupació i president de l'agència valenciana del turisme: Máximo Buch Torralva.